ועדת החוקה, חוק ומשפט, כנסת 20, פרוטוקול מספר 358, 2017-03-14 11:30

רויטל סויד: בוקר טוב, אני פותחת את הדיון.

רויטל סויד: אני מצטערת על העיכוב, פשוט יש דיון מאוד סוער בוועדת הכנסת על ההדחה של חבר הכנסת גטאס, אבל חוק איסור הלבנת הון יותר חשוב.

רויטל סויד: אלעזר, תרצה להציג את העניין?

אלעזר שטרן: אעיר רק הערות טכניות ואז משרד המשפטים יציג.

אלעזר שטרן: אני מזכיר שאנחנו נמצאים עכשיו בפיצול.

אלעזר שטרן: זאת אומרת, אנחנו לא דנים בכל תיקון מס' 19, הוועדה החליטה והמליאה אישרה פיצול של סעיף 8 מתוך הצעת החוק הרחבה יותר.

אלעזר שטרן: אנחנו דנים כרגע רק באותו חלק שפוצל, אותו סעיף 8, שמדבר על ועדות עיצומים בעניין נותן שירות עסקי – עורכי דין ורואי חשבון.

<לילך וגנר: התיקון האמור נועד לתקן טעות שנפלה בחקיקה של הסדר שגובש אחרי שנים של דיונים בינינו לבין לשכת עורכי הדין, הרשות לאיסור הלבנת הון.

רויטל סויד: אגב, יש פה נציג של לשכת עורכי הדין?

<לילך וגנר: ההסדר הזה גובש יחד עם יושב-ראש ועדת החוקה המנוח.

<לילך וגנר: בסופו דבר גובש הסדר שהיה מקובל על הצדדים לגבי הטלת חובות מכוח חוק איסור הלבנת הון על עורכי דין ורואי חשבון שמבצעים שירותים פיננסיים מסוימים עבור הלקוחות שלהם.

<לילך וגנר: החובות, בעיקרן, הן חובות של הכרת הלקוח, של שמירת מסמכים, של זיהוי ושל ביצוע הערכת סיכון ללקוח.

<לילך וגנר: במקביל להסדר הזה, שנמצא בחוק איסור הלבנת הון (תיקון מס' 13), נקבע כלל אתי מכוח כללי לשכת עורכי הדין שאוסר על עורך הדין לבצע עסקה בסיכון להלבנת הון ומימון טרור.

<לילך וגנר: זה ההסדר שגובש אחרי מאמצים רבים, הוא כולל תיקון חקיקה, תיקון מס' 13, וצו שנוגע לנותני שירות עסקי.

<לילך וגנר: בעקבות התיקון הוקמה יחידה של הממונה על נותני שירות עסקי.

<לילך וגנר: הממונה היא גברת עדי פלד, שנמצאת אתנו כאן.

<לילך וגנר: ההסדר היה הסדר נדחה, שאפשר פרק זמן של היערכות, ונכנס לתוקף מלא בספטמבר השנה.

<לילך וגנר: דא עקא, כאשר ניסינו להפעיל את ההסדר האמור גילינו שנפלה טעות במסגרת התיקון, שאיש מאתנו לא הבחין בה במועד החקיקה, והיא שלא תיקנו את סעיף 14 לחוק, שמאפשר הטלת עיצום כספי על הפרת החובות.

<לילך וגנר: תיקנו סעיפים מקבילים, התייחסנו לנושא העיצומים בהרחבה גם בדיונים וגם בהוראת התחילה ובסעיפים נוספים, אבל את הסעיף הזה שכחנו לתקן.

<לילך וגנר: מאחר שהממונה אמורה לפעול להפעיל את החוק היא גילתה את הפער האמור בעבודתה וביקשה מאתנו לפצל את הסעיף הזה מתוך הצעת החוק הכללית כדי שנוכל לתקן אותו והיא תוכל לפעול בצורה אפקטיבית ולמלא את תפקידה באופן הולם.

<לילך וגנר: אקרא את התיקון שביקשנו לעשות ואבקש מהוועדה לאשר אותו.

<לילך וגנר: שוב, מדובר בתיקון טעות ומקובל על כולם שאיש מאתנו לא התכוון לעשות הסדר חסר להסדר על רואי החשבון ועורכי הדין.

רויטל סויד: זה כבר חל על עורכי הדין ורואי החשבון?

רויטל סויד: ומה הוא תיקון הטעות?

<לילך וגנר: ההסדר בכללותו חל על עורכי דין ורואי חשבון, זאת אומרת שמי שמבצע שירות עסקי, כהגדרתו בחוק איסור הלבנת הון, חלות עליו חובות של הכרת הלקוח, של שמירת מסמכים, של ביצוע הערכת סיכון – חובות שונות שמפורטות בצו, והצו הזה אושר על-ידי הוועדה.

<לילך וגנר: אבל מה משמעות החובות אם אין סנקציה על ההפרה שלהן?

<לילך וגנר: הסנקציה בחוק איסור הלבנת הון היא ועדה לעיצום כספי, שבה יושב עובד של הממונה ונציג משרד המשפטים, שזה בדרך כלל נציג הרשות לאיסור להלבנת הון.

<לילך וגנר: הם מטילים עיצום כספי בהתאם להוראות החוק.

<לילך וגנר: לשם כך צריך לתקן את סעיף 14, שכרגע מתייחס להפרות לפי סעיפים אחרים שנוגעים לגופים פיננסיים ולסוחרים באבנים יקרות ולא לגבי נותן שירות עסקי.

<לילך וגנר: זו הטעות שאנחנו מבקשים לתקן.

רויטל סויד: זאת אומרת עד עכשיו, על אף הטלת החבות, לא היתה סנקציה מול רואי החשבון ועורכי הדין ועכשיו יש סנקציה.

רויטל סויד: יש נציג לשכת רואי החשבון?

אלעזר שטרן: גם לא.

רויטל סויד: לא עורכי דין ולא לשכת רואי החשבון?

רויטל סויד: אוקיי.

אלעזר שטרן: דיברתי עם לשכת עורכי הדין, הם מודעים לזה.

אלעזר שטרן: זה באמת עניין של משהו שנשמט מאתנו בתיקון שעשינו, כך שלא מדובר בחידוש אלא במשהו שאמור היה להיות מלכתחילה.

אלעזר שטרן: הנה נציג של לשכת עורכי הדין.

רויטל סויד: אולי אפשר לחזור על הדברים כדי שהוא יוכל להתייחס?

רויטל סויד: הייתי שמחה לשמוע גם את לשכת רואי החשבון, אם הם פה.

<לילך וגנר: זה מועצת רואי החשבון.

<לילך וגנר: לשכת רואי החשבון זה גוף שנכללים בו מרבית רואי החשבון אבל - -

אלעזר שטרן: אין לו מעמד סטטוטורי.

<לילך וגנר: כן.

<לילך וגנר: כולם היו שותפים, אגב, גם לשכת רואי החשבון וגם לשכת עורכי הדין, לתיקון החקיקה.

<לילך וגנר: הם נכחו פה בדיונים וההסדר נעשה בשיתוף פעולה עם כל הגורמים.

רויטל סויד: אז אולי רק תוכלי לחזור על הדברים.

<לילך וגנר: אנחנו מבקשים לתקן את סעיף 14 לחוק איסור הלבנת הון – עיצום כספי על הפרת חובות לפי סעיפים 7 עד 8א ולהוסיף לו את סעיף 8ב, שזה החובות שחלות - - -

<פנחס מיכאלי: מה שפוצל.

<לילך וגנר: כן.

<לילך וגנר: החובות שחלות על נותני שירות עסקי.

<לילך וגנר: הסברתי שמדובר בטעות, מאחר שכשההסדר נדון פה בהרחבה גם במהלך החקיקה של התיקון וגם במהלך חקיקת הצו, שעבר אישור הוועדה, שלחובות יש סנקציה בצדן, והסנקציה היא עיצום כספי.

<פנחס מיכאלי: היינו שותפים בדיונים הקודמים, גם בדיון שהיה על הפיצול.

<פנחס מיכאלי: התיקון של סעיף 8, אנחנו לא מתנגדים אליו.

<פנחס מיכאלי: בדיונים הבאים שיהיה בצו הרחב יותר עם כל שאר הסעיפים נהיה פה בצורה רחבה ונביע את כל ההסתייגויות מהצד הרחב.

<פנחס מיכאלי: סעיף 8 ספציפית, אנחנו לא מתנגדים לקבלתו ולהכנסה שלו לחוק.

רויטל סויד: אם אנחנו כבר מתכנסים ודנים בנושא, אולי תוכלי לתת לנו קצת נתונים מה קרה מאז חקיקת החוק, כמה דיווחים היו, על מה היו, על איזה סכומים.

רויטל סויד: תני לנו סקירה על הנושא.

<לילך וגנר: אקדים ואומר שאין דיווחים.

<לילך וגנר: בהסדר על רואי חשבון ועורכי דין לא נקבעו חובות דיווח.

<לילך וגנר: אמנם חובות דיווח קיימות לגבי גופים פיננסיים ולגבי סוחרים באבנים יקרות, אבל לא לגבי עורכי דין ורואי חשבון, ולכן החובות שלהם הן יותר מתחום הכרת הלקוח, זיהויו, מילוי טפסים מסוימים שנמצאים בתוספת לצו ובדיקת הסיכון בפעולה שהוא מבצע.

<לילך וגנר: אשמח אם תיתנו לממונה לספר על הביקורות שהיא החלה לערוך ומה הן הולידו.

רויטל סויד: בבקשה.

<עדי קומרינר פלד: כמו שלילך הסבירה, החובות אומרים לעורך הדין או לרואה החשבון: הכר את הלקוח, תבדוק מי עומד מולך, מה העסקה שהוא מבקש ממך לבצע, ואחרי שאתה עושה הליך של זיהוי הלקוח תבדוק את הסיכונים, תעריך האם העסקה שאתה מתבקש לבצע יש בה סיכון להלבנת הון, יש בה אולי סיכון למימון טרור.

<עדי קומרינר פלד: אם יש סיכון כזה – כללי לשכת עורכי הדין והכללים האתיים שחלים על רואי החשבון אוסרים עליהם לבצע את הפעולה.

<עדי קומרינר פלד: הם מחויבים לשמור אצלם את הטפסים, ולפי דרישה שלנו הם צריכים למסור לנו את אותם טפסים.

<עדי קומרינר פלד: מאז שהוחל החוק, לא מיד התחלנו עם ביקורות.

<עדי קומרינר פלד: קודם כול, יש לנו אתר פעיל מאוד, פונים אלינו עם הרבה שאלות והנחיות.

<עדי קומרינר פלד: פורסמו הנחיות שלנו, פורסמו הנחיות של לשכת עורכי הדין.

<עדי קומרינר פלד: רק כמה חודשים אחרים התחלנו בביצוע ביקורות.

<עדי קומרינר פלד: הביקורות נעשות מרחוק.

<עדי קומרינר פלד: זאת אומרת, אנחנו שולחים מכתב לעורך דין או לרואה חשבון ומבקשים ממנו: נא המצא לנו טופסי זיהוי והכרת הלקוח על הפעולות העסקיות, על השירות העסקי שנתת בתקופה מסוימת שאנחנו תוחמים.

<עדי קומרינר פלד: נכון להיום היו כ-1,000 ביקורות כאלה בכתב.

אלעזר שטרן: לפי מה זה נעשה?

אלעזר שטרן: זה רנדומלי או שיש היגיון בפניה?

<עדי קומרינר פלד: בינתיים זה יותר רנדומלי, אין לנו עדיין שום מידע.

<עדי קומרינר פלד: אנחנו מנסים לאתר עורכי דין או רואי חשבון שעוסקים בתחומים הרלוונטיים כדי שלא נפנה סתם.

<עדי קומרינר פלד: לא תמיד הצלחנו, נכון לעכשיו אנחנו עוד לא מקבלים מידע.

<עדי קומרינר פלד: בהתחלה כמובן הרבה פחות הכירו ופנו אלינו ישר בשאלה ובלחץ מה עושים.

<עדי קומרינר פלד: הסברנו, ערכנו הרבה מאוד כנסים ברחבי הארץ.

<עדי קומרינר פלד: חרשנו את הארץ עם הסברים, הרצאות והדרכות.

<עדי קומרינר פלד: גם אליי מתקשרים טלפונית ואני נותנת שיעור בטלפון איך עושים את זה.

<עדי קומרינר פלד: קיבלנו כ-500 תשובות, זאת אומרת בערך מהמכתבים ששלחנו כבר נענו.

<עדי קומרינר פלד: מכיוון שזה לא לגמרי מכוון למי שעוסק בתחום ואין לנו דרך לגמרי לכוון, חלקם גם לא נותנים שירות עסקי.

<עדי קומרינר פלד: רבים מאוד מהם כן צירפו את הטפסים.

אלעזר שטרן: 500 האחרים שלא נתנו זה בגלל שהם לא רלוונטיים?

<עדי קומרינר פלד: לא לא, הם פשוט עוד לא הספיקו לתת.

<עדי קומרינר פלד: בכל מקרה, אנחנו שולחים תזכורת ואם צריך נפנה אליהם שוב כדי לוודא שהם קיבלו את הפנייה.

<עדי קומרינר פלד: מכתבי הביקורת נשלחים כל הזמן.

<עדי קומרינר פלד: אם כל חודש אנחנו שולחים בערך 200 אז אנחנו נותנים להם את הזמן להגיב.

רויטל סויד: אתם שולחים לעורכי דין או רואי חשבון מסוימים, שאתם יודעים שהם עוסקים בתחום או לכולם?

<עדי קומרינר פלד: אנחנו יותר מאתרים כאלה שהצהירו, אפילו בתקשורת או בפרסומים, שהם עוסקים בתחומים הרלוונטיים כדי שלא נשלח סתם ונקבל תשובה: אני לא נותן שירות עסקי.

<עדי קומרינר פלד: חבל על הזמן של כולם.

<עדי קומרינר פלד: רבים מאלה שקיבלנו מהם תשובות אכן צירפו את הטפסים.

<עדי קומרינר פלד: חלקם בסדר, חלקם לא בסדר, חלקם ברור לי שמילאו את הטפסים רק אחרי שהם קיבלו את מכתב הביקורת.

<עדי קומרינר פלד: בשלב זה אין לי שום דרך לפעול אחרת, אז אני פשוט שולחת להם מכתב הסבר, סוג של מכתב נזיפה: שימו לב לחובות, אתם צריכים לעשות כך וכך, הטופס היה לא בסדר במובן הזה ובמובן הזה, לא הערכתם סיכון וכו'.

<עדי קומרינר פלד: זה מה שנעשה עד היום.

אלעזר שטרן: הטפסים שאמרת שהם לא בסדר, הם לא בסדר כי - - - ?

<עדי קומרינר פלד: למשל, הם לא חתומים על-ידי הלקוח, אין שום הערכת סיכון - - -

אלעזר שטרן: אתם יכולים להעריך אם זה סוג של חבלי קליטה ראשונים, שהם פשוט עוד לא מבינים, או שזה סוג של מישהו שמנסה - - -?

<עדי קומרינר פלד: להערכתי, ברוב המקרים זה חבלי קליטה.

<עדי קומרינר פלד: אנשים לא מודעים ולא מבינים מה הם צריכים לעשות.

<עדי קומרינר פלד: לפחות לא היו מודעים לפני המכתב שלי.

<עדי קומרינר פלד: אני יכולה להצביע על מקרה אחד בודד שלדעתי היתה שם פעולה שהתבצעה למרות שהיה צריך להיות דגל אדום של חשש להלבנת הון.

<עדי קומרינר פלד: זה רק מקרה אחד מתוך אותם 1,000.

רויטל סויד: מה עשיתם?

<עדי קומרינר פלד: מכיוון שזה היה ממש בין הראשונים, בינתיים רק התרענו.

<עדי קומרינר פלד: פנינו אליו והוא שלח מכתב הסבר שזה לא נכון.

<עדי קומרינר פלד: הוא אמר: זה כן עורר אצלי חשש ובדקתי מעבר.

<עדי קומרינר פלד: אגב, לפי ההסדר החוקי, אם הוא בודק מעבר ועושה לעצמו רישומים, את הרישומים האלה הוא לא אמור להעביר אלי, הוא לא צריך להעביר אלי.

<עדי קומרינר פלד: בהמשך, אם נעלה מקרה כזה לוועדת האתיקה של לשכת עורכי הדין, שם הוא יחליט אם הוא רוצה לחשוף את זה או לא.

<עדי קומרינר פלד: אבל כלפיי זה חסוי, הוא לא צריך להעלות את זה.

<עדי קומרינר פלד: זה היה ממש בין הראשונים, שלחנו לו מכתב הבהרה.

רויטל סויד: איך הבנתם שיש בעיה?

<עדי קומרינר פלד: כי מדובר על לקוח מחו"ל שאין לו, לכאורה, שום קשר לארץ והוא קונה פה דירה.

<עדי קומרינר פלד: שאלו אותו על מקור הכספים, מטרת הפעולה, והכול הוא כתב "לא רלוונטי" ולא פירט.

<עדי קומרינר פלד: לא היתה שום דרך לדעת באמצעות הטופס מה יש לאותו אדם, שהוא אזרח זר, שאין לו לכאורה שום קשר לארץ, לקנות פה דירה ולהשקיע פה כסף.

<עדי קומרינר פלד: לטענת עורך הדין הוא עשה בירור מעבר לזה.

<עדי קומרינר פלד: הוא מכיר את הלקוח, הלקוח הוא לקוח ותיק שלו, הוא עובד אתו הרבה שנים ולכן לדעתו אין שום חשש.

<עדי קומרינר פלד: זה גם קצת הפיג את החשש אצלנו.

<עדי קומרינר פלד: יכול להיות שאם הוא היה אומר שזה מישהו שהוא ראה פעם ראשונה הייתי חושבת להעלות אותו לוועדת האתיקה.

<עדי קומרינר פלד: פה זה מישהו שהוא אומר שהוא עושה אתו עסקים במשך שנים.

רויטל סויד: ותיקון החוק היום היה מאפשר לכם לפעול?

<עדי קומרינר פלד: כמובן, נעשה את הדברים האלה מאוד בזהירות.

<עדי קומרינר פלד: זה לא שאדם שפעם אחת שולח טופס ושכח לחתום פה או שם יעלה לוועדת האתיקה.

<עדי קומרינר פלד: אבל כאשר מדובר בעורך דין שברור לחלוטין שמתעלם מהחובות, ובמיוחד עורכי דין שזה תחום עיסוקם – עורך דין שתחום העיסוק העיקרי שלו, למשל, זה מקרקעין והוא כל היום עוסק בעסקאות מקרקעין, יש לו לפחות 40 או 50 עסקאות שהוא ערך ובאף אחד מהמקרים הוא לא עשה הליך של זיהוי והכרת הלקוח ולא העריך את הסיכון – פה יש בעיה.

<עדי קומרינר פלד: אלו המקרים שלדעתי כן צריכים לעלות לוועדת האתיקה.

אלעזר שטרן: זה לא ברגע זה, אבל זה דבר שצריך לקחת בחשבון: הפרק של העיצומים בחוק איסור הלבנת הון הוא ישן.

אלעזר שטרן: מאז נחקקו כמה וכמה הסדרים של עיצומים כספיים ברחבי החקיקה ואפילו יצא תזכיר של משרד המשפטים באוגוסט האחרון על איזשהו הסדר גג בעניין הזה.

אלעזר שטרן: יש היבטים מסוימים שכדאי לחשוב עליהם גם בהקשר שלנו.

אלעזר שטרן: למשל, אני חושב על ההיבט של הפרסום; באותו תזכיר יש הוראה שמבחינה בין תאגיד לבין יחיד.

אלעזר שטרן: גם בהקשר הזה יש פה מקום לשקול את זה כי פרסום על עורך דין שעלה לוועדת עיצומים יכול להיות משהו טכני יחסית אבל אם היום יקישו ב"גוגל" ימצאו את השם שלו וזה ישר מכתים אותו.

אלעזר שטרן: זה קצת שונה כשמדובר על תאגידים, כמו באבחנה שנעשתה בתזכיר של משרד המשפטים.

אלעזר שטרן: הכתם שדבק קצת יותר משמעותי.

אלעזר שטרן: זה לא המקום לדחוף את זה פה על בסיס התיקון שאנחנו עושים, אבל אני חושב שכדאי, אולי בתוך משרד המשפטים, גם אם זה לא בחקיקה ראשית, לגבש מדיניות – בטח הממונה – סביב הנושא של פרסום וגם היבטים נוספים שכדאי לחשוב עליהם בהתאמה לתזכיר שפרסמתם.

<לילך וגנר: אזכיר שיש תקנות שמתייחסות לנושא של עיצומים כספיים.

<לילך וגנר: נכון, ההסדר הוא הסדר ישן יחסית.

אלעזר שטרן: גם התקנות הן ישנות.

<לילך וגנר: גם התקנות ישנות.

<לילך וגנר: אבל, כמובן, הממונה תפעל בהתאם לאמור בתקנות וגם נתקן אותן כדי שיחולו על האוכלוסייה הרלוונטית אלינו ונבדוק את ההתאמות הנדרשות.

<לילך וגנר: אבל בינתיים היא תפעל על פי התקנות, יש שם אמות מידה וקריטריונים להטלת העיצומים – כמה נותנים על הפרה ראשונה, חצי או רבע, בהתאם - - -

אלעזר שטרן: לכן אמרתי שזה לא פה, אבל אני חושב שכדאי – אולי סביב התקנות - שתעשו חשיבה סביב הדברים שאתם פרסמתם, שיכול להיות שיש מקום להתאמות כאלה ואחרות.

<רביד דקל: במקור סעיף הפרסום נסמך על החקיקה של בית-המשפט העליון בבג"ץ דרוקר, שביקש לפרסם את שמות הנישומים שהוטל עליהם כופר על-ידי רשות המסים.

<רביד דקל: רשות המסים לא פרסמה בזמנו את השמות.

<רביד דקל: אנחנו מדברים פה על יחידים.

<רביד דקל: נכון להיום, לפי הנחייה של בית-המשפט העליון, יש פרסום של שמות היחידים שהוטל עליהם כופר.

<רביד דקל: כופר, בתפיסה שלנו, זן גרסה מאוד מוקדמת של עיצום כספי, זו סנקציה שמוטלת על-ידי הרשות המנהלית והיא חליפית להליך פלילי.

<רביד דקל: ההסדר בחוק איסור הלבנת הון מאוד שונה מההסדרים שאנחנו מדברים עליהם.

<רביד דקל: שם יש גם אפשרות להטיל על יחידים שהם לא ציבור מורשה – אלה שעוברים במעברי גבול ונושאים אתם סכום כסף שהוא מעבר למה שהחוק מאפשר.

<רביד דקל: בחוקים שאנחנו מקווים שההסדר הזה יחול עליהם, 70 החוקים שיש בהם הסדרים של עיצומים כספיים, אנחנו מאוד משתדלים שלא יהיה מצב כזה.

<רביד דקל: במצב שבו מדובר בבעלי רישיונות, על אף שהם יחידים אנחנו חושבים שנכון יהיה – לא בגלל ה-shaming, בגלל הצורך בשקיפות של פעולת הרשות המנהלית - לפרסם את העיצומים הכספיים ומה שהוטל עליהם, לפחות לתת בהם סימנים, כדי שמישהו יוכל לדעת שמדובר ביחיד.

<רביד דקל: זה למעט פרסום השם שלו.

<רביד דקל: זה לא אומר שלחלוטין - - -

אלעזר שטרן: זה מה שרציתי לומר.

אלעזר שטרן: אפשר לפרסם את זה בלי השם שלו, כדי לא להכתים אותו מצד אחד וכדי לקבל את השקיפות מצד שני.

<רביד דקל: אז צריך לתת סימנים כדי שמישהו כמוהו יוכל לראות מה העיצום הכספי שנכון היה להטיל עליו בנסיבות מאוד דומות.

<רביד דקל: זה מאפשר איזושהי שקיפות של פעילות הרשות המנהלית.

אלעזר שטרן: נכון, אבל מצד שני את השם - - -

<רביד דקל: בהקשר הזה נכון יהיה להגיד שצריך לאפשר את ההשוואה הזאת, למעט חשיפת השם.

<רביד דקל: נכון להיום הרשות מפרסמת שמות, לדעתי.

<תמר ולדמן: הרשות היא לא הרגולטור.

<רביד דקל: החלטות של הוועדות.

<תמר ולדמן: מפרסמים.

אלעזר שטרן: אני פשוט מסב את תשומת ליבכם.

אלעזר שטרן: פרסום זו סוגיה אחת, אבל בכלל כדאי לבחון כי אלה באמת הסדרים יותר ישנים של עיצום כספי, גם בחוק וגם בתקנות.

אלעזר שטרן: אולי יש מקום לבחון אם יש מקום להתאמות.

רויטל סויד: היו ביקורות או מקרים שהפניתם לחקירת משטרה?

<תמר ולדמן: בעיקרון אסור לי.

<תמר ולדמן: אני יכולה להעביר מידע אך ורק ללשכת עורכי הדין או למועצת רואי החשבון לשם העמדה לדין אתי.

<לילך וגנר: באחד התיקונים הנוספים בחוק איסור הלבנת הון, שהתיקון הזה פוצל ממנו, מוצע לאפשר העברת מידע כשיש חשד לעבירה פלילית.

רויטל סויד: אז למה האדון הנכבד יושב פה?

רויטל סויד: באיזו מסגרת?

<אסף וישניה: כל הנושא של העיצומים הכספיים רלוונטי מבחינת חוק איסור הלבנת הון; ספציפית במקרה הזה – לא.

רויטל סויד: צופה פני עתיד.

רויטל סויד: יש עוד מישהו שרוצה לומר כמה מילים?

רויטל סויד: לא.

אלעזר שטרן: "בחוק איסור הלבנת הון – 1.

אלעזר שטרן: בכותרת במקום '8א' יבוא '8ב'.

אלעזר שטרן: 2 בסעיף קטן (א), במקום '7א' או '8א' יבוא '7א', '8א' או '8ב'.

אלעזר שטרן: "

רויטל סויד: מי בעד?

רויטל סויד: מי נגד?

רויטל סויד: בעד – פה אחד

רויטל סויד: התיקון נתקבל.

רויטל סויד: תודה, התיקון עבר.

רויטל סויד: תודה רבה, הישיבה ננעלת.